  Виталий Пронин 80 ар талэсь азьло 22-тӥ инвожое Германия омырскиз Совето Союз вылэ, кутскиз Быдӟым ож. Буре ваён но кайгырон нуналэ Ижысь Ялан ӝуась тыл доры сяська тугоос понӥзы Туспуктэм басьтэмын udmgossovet.ruБуре ваён но кайгырон нуналэз Ижкарын пумитазы 4 часын ӵукна, 1941-тӥ арын ӵапак та дыре фашистъёс асьме кунамы пыризы. «Свеча памяти» акция улсын общественной огазеяськонъёсысь азьветлӥсьёс Ялан ӝуась тыл дорын сюсьтылъёс ӝуатӥзы. Та нуналэ школаын но техникумъёсын дышетскисьёс понна Кун Кенешлэн залаз урок ортчиз. — Анаелы 1941-тӥ арын 15 арес вал, — вераз Кун Кенешлэн Тӧроез Владимир Невоструев, — соку та нуналэ туннэ кадь ик шулдыр куазь вылэм, со эшъёсыныз ӵош походэ мынэм. Война кутскиз шуыса иворлы соос нырысь ӧвӧл оскиллям. Быдӟым ожлэн кутсконэз сярысь Кун Кенешлэн залаз люкаськем студентъёслы но школьникъёслы мадиз Удмурт кун университетысь история наукаосъя кандидат Наталья Бармина. — Германия шӧдтэк шорысь ож ялӥз, — вераз Наталья Николаевна. — Гуртъёсысь, городъёсысь войнае мыныны вань мылкыд карисьёсты люказы. 25 миллионлэсь трос адями армия борды итӥськиз, тушмонлы пумит султӥз. Урокын нимысьтыз саклык висъязы войнаын ужам эмъясьёслы. Историкъёслэнлыдъямзыя, ож бусыын тужгес но ӵем бырылӥзы стрелковой дивизиосысь солдатъёс но эмъясьёс. Санитаръёс ожтылын шорлыдын 40 секунд гинэ улыса вуттылӥллям — сӧсырмемъёсты поттыкузы, бырылӥллям. Шаерамы война сярысь ивор вӧлмыку, Ижысь фельдшеръёсты но акушеръёсты дасясь школаын (али медициная колледж) эмъясьёслэн конференцизы мынэ вал. 47 врачъёс малпаськытэк соку ик войнае куриськизы. Оглом татысь фронтэ 14 дышетӥсь но 400 выпускник кошкиз. Али Ижысь медициная колледж нуллэ Феодора Пушиналэсь нимзэ. Солы улыны кема ӧз кылды — 20 ар гинэ. Но со 100 солдатлэсь улонзэ утиз, пуштылэм госпиталь бервылысь вылаз 30 солдатэз поттӥз. — Али колледжмылэн азбараз Феодора Пушиналы синпелет сылэ, — вераз Ижысь медициная колледжлэн директорез Наталья Якимова. — Студентъёслы но, вӧзтӥз ортчись калыклы но со тодэ вайытэ, макем тыршиз калыкмы странамес утён понна. Быдӟым ожын Удмуртиысь 144 сюрс мурт быриз, 40 сюрсэз ивортэк ышизы... Соосты буре вайыса, пиналъёс Ялан ӝуась тыл доры сяська понӥзы. — Туж тунсыко вал, — вераз Дэри ёросысь Ягул школаын 7-тӥ классын дышетскись Кирилл Силин, — милем мадизы, кызьы война кутскиз, кызьы кунмы Вормонэз матэктытӥз. Ми кулэ тодыны, буре вайыны ожын бырем геройёсмес. Мария Емельянова  